efsyn.gr

Η Νέα Δημοκρατία διέγραψε από μέλος της τον Διαμαντή Καρασούλα, μετά τις αντιδράσεις που προκάλεσε με τα χαιρέκακα σχόλια που έκανε για την φωτιά που κατέστρεψε σχολείο για προσφυγόπουλα εντός της προσφυγικής δομής «One Happy Family» στη Λέσβο.

«Η κυβέρνηση με μέτρο, σύνεση και αποφασιστικότητα προασπίζεται τα εθνικά συμφέροντα. Δεν θα επιτρέψουμε σε κανέναν με δηλώσεις ή πράξεις να υπονομεύσει την εθνική προσπάθεια», δήλωσε σχετικά ο Γραμματέας της Πολιτικής Επιτροπής Γιώργος Στεργίου.

O Διαμαντής Καρασούλας, ο οποίος στα social media δηλώνει «Τομεάρχης Προστασίας του Πολίτη ΝΟΔΕ Ηλείας» και δημοσιογράφος χαρακτήρισε την πυρκαγιά «πιο ειδυλλιακό κι από ηλιοβασίλεμα στη Σαντορίνη».

Το σχόλιο το έκανε σε ανάρτηση της «Καθημερινής» στο Facebook, για το συμβάν. Μερικές ώρες τα επίμαχα σχόλια δεν φαίνονταν πια κάτω από την ανάρτηση της εφημερίδας στο Facebook, όχι όμως και το like με μορφή καρδούλας, που μάλλον το... ξέχασε.

Ο Δ. Καρασούλας υπήρξε πρώην υπεύθυνος της νεολαίας του ΛΑΟΣ, ο οποίος αργότερα προσχώρησε στους Ανεξάρτητους Έλληνες, προτού μετακινηθεί στη ΝΔ.